চট্টগ্রামের কাউন্টার টেররিজম ইউনিটের কর্মকর্তারা জানান, তদন্তের একপর্যায়ে উত্তরাঞ্চলের একাধিক জেলায় নাফিসের অবস্থান শনাক্ত করা হয়। এরপর তার গতিবিধি অনুসরণ করতে করতে পুলিশ গত ১ জানুয়ারি রাতে চট্টগ্রামের সদরঘাট এলাকার মাদারবাড়ী বালুর মাঠের পাশে মিনু ভবনের পাঁচতলায় জঙ্গি আস্তানার সন্ধান পায়। ওই আস্তানা থেকে ১০টি গ্রেনেডসহ আশফাক ও রাকিবুল হাসান ওরফে সালাহ উদ্দিন আইয়ুবী ওরফে জনিকে গ্রেপ্তার করা হয়। তখন পুলিশ জানতে পারে, পলাতক নাফিসের ছদ্মনাম আব্দুল্লাহ। তাকে ধরতে রাজধানীর যাত্রাবাড়ীসহ কয়েকটি স্থানে অভিযান চালায় পুলিশ।